

## PROTOKOLL FRA STYREMØTE 27.08.13 I LNF

Sted: Lokalene til LNF i Lødingen Næringshage.

Tilstede fra styret: Inger Lise Dahl - styreleder, Atle Andersen, Mona Staurset, Wiggo Martinussen, Trond Are Fenes, Harald Myrland, Dagfinn Ribe

**Styresaker:**

**19.3.13/14: Godkjenning av protokoll fra forrige møte**

Protokollen ble godkjent.

**20.3.13/14: Aktuelle prosjekter 2013**

Turistinformasjon/perm

 50 permer ble trykket opp og distribuert sommeren 2013. Det har kommet gode tilbakemeldinger om permen, dets innhold og form. Fredrik Farkas har gjort jobben med design og innhold.

Når det gjelder fremtidige utgaver ser styret at det kan være fornuftig å endre på innhold og selve formen. Det er mye manuelt arbeid med å få byttet ut sider med innhold som kun gjelder for ett år av gangen. Muligens kan en utgave som har et mer stabilt innhold være fornuftig for neste og kommende år.

Det kom frem forslag om å få spredt turistpermen til de mange eierne av hytter og fritidsboliger i kommunen. Vestfjord Service er et nyetablert firma i Lødingen som skal tilby vaktmestertjenester til fritidsbeboere/hytteeiere i kommunen. Muligens de kan være en kanal for spredning av informasjon om Lødingen. Trond Are følger dette opp.

*Styret ser positivt på mulighetene for et samarbeid med det nyetablerte Vestfjord Service om spredning av turistinfo og annen info om Lødingen til fritidsbeboere og hytteeiere.*

Kvinneprosjektet :

Kurset Kvinner Tar Plass i Lødingen går av stabelen 6.september og 11.-12.oktober 2013, og er et av tiltakene som kommer inn under bevilgningen fra Nordland Fylkeskommune til Lødingen kommune. Pr dato er det 15 påmeldte.

**21.3.13/14: Skilt i Kåringen**

Ved parkeringsplassen som ligger ved Olaisenvannet i Kåringen står det et stort skilt med oversikt over bedrifter i Lødingen. Skiltet er for lengst utdatert og trenger fornyelse og oppdatering. Bl.a. er Åse-stua med på oversikten. Denne bedriften ble lagt ned i 1984.

Trafikken til området og minnesmerke over Kvitbjørn-ulykken antas øke idet Statens Vegvesen nå skal skilte E10 med skiltet severdighet/kulturminnesmerke. Det oppstår da en fin anledning til synliggjøring og profilering av bedrifter i Lødingen. Men skiltet må eventuelt oppdateres.

I følge Schøning er det LNF som eier skiltet.

Styret mener at vi må bruke litt tid på hva vi skal ha på det skiltet dersom det beholdes. Vi må finne ut hva vi ønsker at målsettingen med å ha et stort skilt der skal være og om er det mulig å få til et mer statisk innhold som kan gi informasjon om Lødingen.

*LNF beholder fundamentet (stativet) og bruker tiden frem til våren 2014 til å tenke ut hvordan vi ønsker å profilere oss og evt fornye skiltet. Inntil da står skiltet slik det er.*

**22.3.13/14: Bygda som sykler**

LNF fikk i juni en henvendelse fra Lødingen kommune v/Erik Schøning om tilbud på sykkelstativ som bedrifter kan sette opp utenfor sine lokaler. Inger Lise tok kontakt med Schøning og ba om en redegjørelse for hvor saken sto etter ferien. Hun ble da invitert til et møte med Schøning og 3 representanter for sykkelklubben. Her gikk det frem at man ønsker å utvikle konseptet ”bygda som sykler” videre.

*LNF er positiv til den jobben som Lødingen sykkelklubb har gjort med å profilere Lødingen, spesielt under Arctic Race of Norway, og den mobiliseringen klubben fikk til på Kåringen og den videre medieomtale som fulgte. Styret ser også positivt på det arbeidet som gjøres for å øke fysisk aktivitet blant alle Lødingens innbyggere, og oppfordrer sine medlemmer om å sette opp sykkelstativ for sine ansatte etter nærmere detaljer fra Lødingen sykkelklubb.*

**23.3.13/14: Havnestyret/Næringsstyret**

Inger Lise og Wiggo redegjorde for møter i nevnte styrer. Inger Lise møter i Næringsstyret og konfererer med medlemmer eller andre i LNF sitt styre i den grad hun har behov for det. Protokoller er offentlige og legges ut på kommunenes hjemmesider, men videresendes styret i LNF.

**24.3.13/14: Vesterålskonferansen 2013**

Vesterålskonferansen arrangeres av næringsforeningene i Vesterålen og Lødingen. I år går den av stabelen 17.oktober på Sortland. Dette er en av de største næringskonferansene i regionen. Årets program har tema ”Underleverandører hvordan komme i posisjon?”

 Inger Lise orienterte fra planleggingen av konferansen.

**25.3.13/14: Styremøter og medlemsmøter høst 2013**

Det avholdes to styremøter (medio oktober og desember) og ett medlemsmøte 23. eller 23. Oktober). Saker foreslått av styret på medlemsmøte er Skilt i Kåringen, Bygda som sykler, og turistperm. Medlemmene bes melde inn saker som de ønsker å ta opp.

**26.3.13/14: Evt.**

Nisselørdag settes i gang etter modell fra tidligere år. Inger Lise tar initiativ til oppstart snarest mulig. Første søndag i advent er 1.desember. Nisselørdag blir da lørdag 30. November.

Inger Lise Dahl (ref)